Document ID: 32010R1099

UREDBA KOMISIJE (EU) št. 1099/2010
z dne 26. novembra 2010
o spremembi Priloge I k Uredbi (ES) št. 669/2009 o izvajanju Uredbe (ES) št. 882/2004 Evropskega parlamenta in Sveta glede poostrenega uradnega nadzora pri uvozu nekatere krme in nekaterih živil neživalskega izvora
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1), ter zlasti člena 15(5) Uredbe,
ob upoštevanju naslednjega:
(1)
Uredba Komisije (ES) št. 669/2009 (2) določa pravila glede poostrenega uradnega nadzora pri uvozu krme in živil neživalskega izvora iz Priloge I k Uredbi na vstopnih točkah na območja iz Priloge I k Uredbi (ES) št. 882/2004.
(2)
Člen 2 Uredbe (ES) št. 669/2009 določa, da se seznam iz Priloge I k Uredbi pregleduje redno, najmanj štirikrat letno, pri čemer je treba upoštevati vsaj informacije iz navedenega člena.
(3)
Pojav in pomen incidentov v zvezi z živili, ki so sporočeni prek sistema hitrega obveščanja za živila in krmo (RASFF), rezultati različnih pregledov Urada za prehrano in veterinarstvo v tretjih državah ter četrtletna poročila, ki so jih države članice predložile Evropski komisiji v skladu s členom 15 Uredbe (ES) št. 669/2009, kažejo, da je treba pregledati seznam iz Priloge I k navedeni uredbi.
(4)
Prilogo I k Uredbi je treba pregledati zlasti tako, da se zmanjša pogostost nadzora blaga, za katero navedene informacije kažejo splošno izboljšanje skladnosti z ustrezno zakonodajo Unije in za katero trenutna raven uradnega nadzora ni več utemeljena, ter da se poveča pogostost nadzora drugega blaga, za katero iste informacije kažejo večjo stopnjo neskladnosti z ustrezno zakonodajo Unije, kar upravičuje poostreno raven uradnega nadzora.
(5)
Uredbo (ES) št. 669/2009 je zato treba ustrezno spremeniti.
(6)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga I k Uredbi (ES) št. 669/2009 se nadomesti z besedilom Priloge k tej uredbi.
Člen 2
Ta uredba začne veljati 1. januarja 2011.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. novembra 2010

Labels: 17
20
0
3
6
15